b"\n_START_ARTICLE_\nSydbank Park\n_START_SECTION_\nFaciliteter\n_START_PARAGRAPH_\nSydbank Park har en lounge med plads til 413 g\xc3\xa6ster og 44 pladser til pressefolk. Gr\xc3\xa6st\xc3\xa6ppet er RPR-gr\xc3\xa6s og banest\xc3\xb8rrelsen er 105 x 68 og banen er opvarmet. Der er 10 skyboxe p\xc3\xa5 vesttribunen, samt et TV studie p\xc3\xa5 nordtribunen. B\xc3\xa5de udebanefansene og hjemmebanefansene har capot\xc3\xa5rne og b\xc3\xb8lgebrydere samt oph\xc3\xa6ng til trommer. Under vesttribunen er der en boldgade med scene, wall of fame, merchandise, mad og drikkeboder, samt et klubhus for moderklubben HFK, ligesom det er her politiet opholder sig under h\xc3\xb8jrisikokampe. P\xc3\xa5 \xc3\xb8sttribunen er der en gasgrill og en kulgrill._NEWLINE_Stadion har to storsk\xc3\xa6rme, h\xc3\xb8jttaleranl\xc3\xa6g og fire lystmaster med 1.200 lux. Der er tre kameraplatforme p\xc3\xa5 vesttribunen som peger mod \xc3\xb8st. En hovedplatform og to platforme til offside-kamerarer. P\xc3\xa5 \xc3\xb8sttribunen er der ligeledes en kameraplatform, der bruges til st\xc3\xb8rre kampe med et st\xc3\xb8rre setup, men ellers bruges til radiokommentering af kampene._NEWLINE_Stadion har fem indgange. To indgange p\xc3\xa5 nordtribunen for hjemmefans med s\xc3\xa6sonkort eller billet. En indgang p\xc3\xa5 vesttribunen for skybox-g\xc3\xa6ster og s\xc3\xa6sonkortholdere. \xc3\x89n indgang p\xc3\xa5 sydtribunen for udeholdets fans og \xc3\xa9n indgang p\xc3\xa5 \xc3\xb8sttribunen gennem Haderslev Idr\xc3\xa6tcenter for lounge-g\xc3\xa6ster, pressefolk, klubofficials og spillere._NEWLINE_I forl\xc3\xa6ngelse af stadion ligger Haderslev Idr\xc3\xa6tcenter mod \xc3\xb8st med to haller, inklusiv en opvisningshal med plads til 2000 tilskuere, samt omkl\xc3\xa6dningsfaciliteter, presserum, fitnesscenter, caf\xc3\xa9 og kontorer. Bag vesttribunen er der ungdomsboliger til talenterne i Haderslev Idr\xc3\xa6tsakademi, Haderslev Fodboldklubs klubhus med direkte adgang til stadion og et sportel som er drevet af Danhostel._NEWLINE_Sydbank Park er et r\xc3\xb8gfrit stadion p\xc3\xa5 samtlige tribuner og i samtlige omr\xc3\xa5der, p\xc3\xa5n\xc3\xa6r tre optegnede omr\xc3\xa5der bag hhv. \xc3\xb8sttribunen, vesttribunen og sydtribunen for udeholdets fans.\n_START_SECTION_\nUdvidelser\n_START_PARAGRAPH_\nGrundet krav fra DBU om siddepladser p\xc3\xa5 et superligastadion deltog mange frivillige i 2011 i at ops\xc3\xa6tte 1500 nye siddepladser p\xc3\xa5 den tidligere st\xc3\xa5tribune, s\xc3\xa5 stadion opfyldte kravet om 3000 siddepladser. Disse blev dog pillet ned igen i \xc3\xa5r 2013, for at g\xc3\xb8re plads til en ny overd\xc3\xa6kket tribune med 3.000 siddepladser, skybokse og speakerbox. Den nye vesttribune, stod klar, den 7. april 2014 og blev taget i brug, d. 11. april 2014 imod FC Vestsj\xc3\xa6lland og blev officielt indviet, d. 4. maj 2014, imod Viborg FF. _NEWLINE_I efter\xc3\xa5ret 2018 blev der st\xc3\xb8bt nyt beton p\xc3\xa5 sydtribunen, som fungerer som udebaneafsnit, imens tribunen blev overd\xc3\xa6kket og hj\xc3\xb8rnet mod sydvest blev lukket af. I vinteren 2019 \xc3\xa5bnede klubben for en ny udbygning p\xc3\xa5 den \xc3\xa6ldre \xc3\xb8sttribune fra 2001, mod syd\xc3\xb8st som gav 263 nye siddepladser p\xc3\xa5 \xc3\xb8sttribunen, imens at hj\xc3\xb8rnet mod syd\xc3\xb8st ogs\xc3\xa5 blev lukket. I for\xc3\xa5ret 2019 \xc3\xa5bnede en yderligere udvidelse af \xc3\xb8sttribunen, mod nord\xc3\xb8st. Her blev 364 nye siddepladser taget i brug. Ligeledes blev en udvidelse af den eksisterende sponsorlounge p\xc3\xa5 \xc3\xb8sttribunen taget i brug._NEWLINE_I for\xc3\xa5ret og sommeren 2019 bliver nordtribunen st\xc3\xb8bt i beton og overd\xc3\xa6kket, ligesom at hj\xc3\xb8rnet mod nord\xc3\xb8st bliver lukket. Nordvesthj\xc3\xb8rnet forbliver delvist \xc3\xa5bent, for at give plads til at brand og redning kan tilg\xc3\xa5 stadion og banen med n\xc3\xb8dvendige redskaber og k\xc3\xb8ret\xc3\xb8jer. Ligeledes f\xc3\xa5r S\xc3\xb8nderjyskE Fodbold Support et nyt klubhus p\xc3\xa5 stadion under den gamle tribune.\n_START_SECTION_\nBrug\n_START_PARAGRAPH_\nSydbank Park er delvist ejet af Haderslev Kommune og delvist ejet af HFK Tribune. To to akt\xc3\xb8rer ejer s\xc3\xa5ledes forskellige tribuner og omr\xc3\xa5der p\xc3\xa5 stadion. Den prim\xc3\xa6re bruger er S\xc3\xb8nderjyskE Fodbold, til f\xc3\xb8rsteholdskampe. Tidligere har stadion ogs\xc3\xa5 lagt gr\xc3\xa6s til S\xc3\xb8nderjyskE's kvindehold, en U17-venskabslandskamp mellem Danmark og Tyskland i 2017, ligesom der ogs\xc3\xa5 tidligere har v\xc3\xa6ret U-landshold p\xc3\xa5 bes\xc3\xb8g p\xc3\xa5 banen._NEWLINE_Udover at agere hjemmebane for S\xc3\xb8nderjyskE i Superligaen og pokalturneringen, er der ogs\xc3\xa5 blevet spillet tre kvalifikationskampe til Europa League p\xc3\xa5 stadion i 2016, efter det var blevet godkendt af UEFA. S\xc3\xb8nderjyskE's modstandere dengang var Str\xc3\xb8msgodset, Zag\xc5\x82\xc4\x99bie Lubin og Sparta Prag."